ປະເທດຊາດຈະຮຸ່ງເຮືອງ ບ້ານເມືອງຈະສີວິໄລ ພົນລະເມືອງລາວຈະມີຊີວິດໃໝ່ ພາຍໃຕ້ຜົນສຳເລັດຂອງການສ້າງສາພັດທະນານັ້ນ ແມ່ນມາຈາກນະໂຍບາຍການສຶກສາ ແລະ ການພັດທະນາຊັບພະຍາກອນມະນຸດຂອງພັກ-ລັດວາງອອກ ໂດຍສະເພາະນະໂຍບາຍທີ່ວາງອອກໃນກອງປະຊຸມໃຫຍ່ ຄັ້ງທີ IX ຂອງພັກ ແລະ ແຜນພັດທະນາ 5 ປີ ເທື່ອທີ 7 ເປັນພື້ນຖານສຳຄັນອັນໜັກແໜ້ນ ແກ່ການລຶບລ້າງຄວາມດ້ອຍພັດທະນາ ຊຶ່ງຄາດໝາຍວ່າຈະສູ້ຊົນເຮັດໃຫ້ໄດ້ໃນປີ 2020.    ໂດຍຢຶດໝັ້ນໃນທິດນຳກ່ຽວກັບການພັດທະນາແບບກົມກຽວ ແລະ ຍືນຍົງໃນຊຸມປີຕໍ່ໜ້າ ແມ່ນຖືເອົາການພັດທະນາລະບົບການສຶກສາແຫ່ງຊາດ ກໍຄືການສ້າງຄົນມີຄຸນນະພາບເປັນໃຈກາງ ແລະ ເປັນໜ້າທີ່ຈຸດສຸມຂອງການພັດທະນາຂົງເຂດສັງຄົມ-ວັດທະນະທຳ ຊຶ່ງກ່ອນອື່ນໝົດ ຕ້ອງສ້າງບຸກຄະລາກອນປະເພດຕ່າງໆ ເຊັ່ນ: ກຳມະກອນວິຊາ ຊີບ ນາຍຊ່າງ ນັກວິຊາການ ວິສາວະກອນ ຜູ້ຄຸ້ມຄອງບໍລິຫານ ຜູ້ປະກອບການ ຜູ້ຈັດການ ... ໃຫ້ມີຄຸນນະພາບ ແລະ ມີຈຳນວນພຽງພໍສຳລັບສະໜອງ ຄວາມຮຽກຮ້ອງຕ້ອງການຂອງໜ້າທີ່ວຽກງານຢູ່ໃນອົງການພັກ-ລັດ ວິສາຫະກິດ ແລະ ໃນທົ່ວສັງຄົມນະໂຍບາຍດັ່ງກ່າວ ແມ່ນສືບຕໍ່ປະຕິບັດແຜນນະໂຍບາຍສົ່ງເສີມການມີສ່ວນຮ່ວມຂອງບັນດາພາກສ່ວນເສດຖະກິດ ແລະ ບັນດາຊັ້ນຄົນເຂົ້າໃນການຂະຫຍາຍການສຶກສາແຫ່ງຊາດ ໂດຍສະເພາະແມ່ນການສຶກສາວິຊາຊີບທຸກຊັ້ນໃນສາຂາວິຊາຕ່າງໆ ທີ່ສອດຄ່ອງກັບໂຄງປະກອບເສດຖະກິດ ແລະ ຍຸດທະສາດການພັດທະນາປະເທດຊາດ ຈຶ່ງຈະເຮັດໃຫ້ຜູ້ຄົນມີວຽກເຮັດງານທຳໄດ້ທົ່ວເຖິງ.    ພ້ອມດຽວກັນນັ້ນ ກໍສົ່ງເສີມການສຶກສາໃນທາງກ້ວາງຢ່າງແຂງແຮງ ແລະ ມີຈຸດສຸມໂດຍເລັ່ງໃສ່ເປົ້າໝາຍຢູ່ທີ່ຢູ່ໃນຊົນນະບົດ ເພື່ອແກ້ໄຂຄວາມທຸກຍາກ ແລະ ການບັນລຸເປົ້າໝາຍສະຫັດສະວັດດ້ານການພັດທະນາ ໂດຍຖືເອົາການລຶບລ້າງຄວາມບໍ່ຮູ້ໜັງສືຕິດພັນການຈັດຕັ້ງການຮຽນ ແລະ ເຝິກອົບຮົມວິຊາຊີບ ແລະ ຄວາມຮູ້ພື້ນຖານດ້ານການປູກຝັງ-ລ້ຽງສັດເປັນສິນຄ້າ ແລະ ການດຳລົງຊີວິດທີ່ຖືກຕ້ອງກັບສຸຂະອະນາໄມ.    ນະໂຍບາຍພັກ-ລັດຍັງກ່າວເຖິງ ຕ້ອງມີການເພີ່ມພູນຄູນສ້າງພູມປັນຍາຂອງຊາດຢ່າງແຂງແຮງ ສ້າງຄົນລາວໃຫ້ມີແນວຄິດ ແລະ ຄຸນສົມບັດສິນທຳປະຕິວັດ ມີຊີວະທັດ ແລະ ໂລກະທັດທີ່ກ້າວໜ້າ ສືບທອດເສີມຂະຫຍາຍວັດທະນະທຳແຫ່ງຊາດ ແລະ ຮູ້ຮັບເອົາສິ່ງທີ່ມີຄຸນຄ່າຈາກວັດທະນະທຳນາໆຊາດ ຫຼື ເວົ້າລວມ ແມ່ນສ້າງຄົນໃຫ້ມີຄວາມສີວິໄລດ້ານຈິດໃຈ ມີຄຸນສົມບັດ ມີຄວາມເຂັ້ມແຂງທາງຮ່າງກາຍ ແລະ ມີພາລະນາໄມສົມບູນ.    ຖືເອົາວຽກງານສຶກສາ ແລະ ການພັດທະນາຊັບພະຍາກອນມະນຸດ ເປັນປັດໄຈສຳຄັນຂອງການພັດທະນາ ຮັບປະກັນໃຫ້ການສຶກສາຂະຫຍາຍທັງປະລິມານ ແລະ ຄຸນນະພາບຢ່າງຕໍ່ເນື່ອງ ສືບຕໍ່ການປະຕິຮູບລະບົບການສຶກສາຢ່າງຕັ້ງໜ້າ ປັບປຸງສະຖາບັນອາຊີວະສຶກສາ ແລະ ຂະແໜງວິຊາຊີບໃຫ້ມີຄຸນນະພາບສູງຂຶ້ນ ເພື່ອສ້າງບຸກຄະລາກອນປະເພດຕ່າງໆ ໃຫ້ສາມາດປະກອບອາຊີບໄດ້ຢ່າງໝັ້ນຄົງ ແລະ ມີລາຍຮັບສູງຂຶ້ນ ອັນສຳຄັນຕ້ອງຮັບປະກັນດ້ານການສຶກສາ ສາມາດບັນລຸເປົ້າໝາຍສະຫັດສະຫວັດດ້ານການພັດທະນາ (MDGs).     ໂດຍ: ນະບ່າວ